정조 4년
庚子五月二十六日辰時。上御誠正閣。晝講入侍時。特進官金鍾秀。同知事徐有寧。參贊官李邦榮。侍讀官李敬一。檢討官權以綱。假注書洪光一。記事官李𤧣徐龍輔。宗臣安昌君燝。武臣李聖師。以次進伏訖。上讀前受音訖。敬一進讀。自湯之盤銘。至右傳之三章。上讀新受音訖。敬一曰。此三章。皆言新民之事。而一節深於一節。已帶修齊治平底意思矣。盤銘之日新。卽修身之道也。康誥之作新。卽治國之道也。至於其命維新。分明是平天下之驗也。以綱曰。苟日新日日新。以德與身對擧而言。物慾交蔽。故德不明。澡洗不精。故身不潔。不邇聲色。不殖貨利。成湯日新之德可見。而若或有一毫間斷時節。則豈能致日新之效乎。惟願聖上。益懋一誠字。以致一新之功焉。康誥曰。作新民。作是鼓舞振作之意。而非聲色號令之謂也。要須優游浸漬。薰陶融洽然後。乃可見作民之效矣。詩曰。周雖舊邦。其命維新。蓋天之視聽在民。君德新。則民德自新。而民德新。則畢竟至天命之維新矣。有寧曰。新民之本。卽自修也。自修之道。明德爲本。而明德之功。暫時或息。則德不修矣。是故聖人之道。純亦不已。無所間斷。乃有日新又新之效。此固不息底道也。惟願體念焉。上曰。好矣。鍾秀曰。日新之新字儘有力。修身之道。革舊習而去前非。然後方措一新字。須加操存省察之功。而克去己私。前日如此。今日不如此然後。斯爲日新之道矣。內而飭躬修己。外而政令施措。今日工夫。比前有加。乃可見漸進之驗。先正所謂大病後善心生。是也。卽今新服之時。朝著廓淸。權奸屛退。此政一新之會也。與大病後善心生之意。同矣。伏願殿下。益加日新之功焉。上曰。好矣。邦榮曰。一敬字。爲大學一篇綱領。自古聖帝明王之治。皆是這工夫也。周自后稷公劉。十三世至文王。而天命維新。卽今政當維新之一期會也。惟願日新聖德。以致天命之維新焉。上曰。盤銘之新字。謂新箇甚也。以綱曰。以學問工夫言之。省察之道也。上曰。此似異於省察工夫矣。以綱曰。盤者。日用洗濯之器。常目在之。使之警覺。以致日新之功矣。上曰。盤銘之新字。有常目在之之意。而推類而言之。以爲治心底工夫。然而若其本意。則銘盤之詞也。其新字。亦當有本意矣。以綱曰。新字卽澡洗使新之謂也。上曰。治心之道。亦洗之以水乎。以綱曰。物慾交蔽。己德未新。故必須克去己私。以復天理。明德之本體。燦然光明。如水之洗身矣。命特進官陳文義。鍾秀曰。新字。滌其舊染之謂也。盤銘本意。在於洗濯其身。令無垢汚。而學問工夫。在於克去物累。以新其德。蓋取譬之意也。上曰。此誠自警之辭也。字有字意。句有句意。成湯雖曰。反之之聖。而無過不及。純善無惡。無一點査滓。而猶曰。日新又新。有若學者物慾未淨。工夫未到底之樣。尤見其所以爲聖矣。不但自己明德。燦然本明。天下之民。亦化於成湯之德。而皆有以明德。則當此之時。新之一字。似不關矣。敬一曰。沐盤之洗滌塵垢。如心之日新。湯之盛德。旣至日躋。更無可新。而自謙之道。常若有不足之意。舜以生知之聖。而臣下之所警戒者。亦曰。毋若丹朱傲。蓋恐日新之功。或不免間斷矣。上曰。頃聞於沈念祖。大學小註。栗谷嘗以靑紅筆點出云。而書院似有之。故其冊子使之上來矣。大抵小註文意。隨意抹出。常目在之。則似好。而取捨極難。若付之人。則沒滋味矣。至於史記之箚錄。其在不忘之道。尤有益焉矣。鍾秀曰。然矣。上曰。十分好處加二點。其次加一點。以便觀覽。似好矣。鍾秀曰。取舍一節。果難矣。上曰。大方家四書。在科儒做疑心好矣云。鍾秀曰。疑心客之所見千萬中。亦不無一箇半箇可取處矣。上曰。異同條辨。好矣。鍾秀曰。好矣。上曰。大學一部。先儒專以敬字工夫言之。在吾人。則無事不敬。無時不敬。在經傳。則無一句無敬底意思。無一章無敬字工夫。以此章通言之。初章何以爲敬。次章末章。又何以爲敬。其或此章有敬意思。彼章無敬意思。不必逐章皆然耶。敬一曰。日新。是自修之敬也。作新民。治人之敬也。書云皇天無親。克敬惟親。然則周之其命維新。亦豈非克敬之驗耶。以綱曰。民之自新。亦由於人君之提撕警覺。則新民之道。亦捨敬而莫做矣。上曰。提撕警覺。果何以爲之。以綱曰。新民之道。在於鼓舞而振作矣。上曰。許多生民。何以一齊鼓舞之乎。以綱曰。君德新。則民之視聽在焉。天之視聽。又在民焉。次次有格感之義矣。上曰。此則下章之義也。上曰。絜矩最難矣。以綱曰。惟在人君之導率矣。上曰。君子無所不用其極之極字。蓋無形體。如一物有形體然後。日光來照。其影立至。苟無形體。何以爲影乎。此極字。宜亦有端的之旨。而予每疑之矣。鍾秀曰。先有日新之功。則百姓興起。而若不能以身先之。則民將何以作新乎。此自新新民之所以必貴於極處也。上曰。新字工夫未至。則何暇於作乎。敬一曰。作之之道。非有形跡之可言。比之鳶魚之飛躍。自飛而自躍。亦得造化之妙處矣。天下之民。擧囿於人君之化。優游而涵泳。鼓發而興起。正如鳶飛而魚躍。渾無形跡之可指矣。上曰。作字何義。以綱曰。作者振作之義也。因其勢而利導之。使斯民興起之謂也。上曰。工夫都在新字裏面。更用甚工夫而作之乎。敬一曰。作字元無別般工夫。以君德言之。日新又新。使是民興起之謂也。以綱曰。更用力之義也。上曰。此與力字不相似。若爲用力之義。則朱子何以釋之曰。鼓之舞之句語。如是之長乎。以綱曰。作一字。已盡包括。更不容別字。鍾秀曰。自上發問之意。在於作底方法何如耳。上謂鍾秀曰。筵體嚴重。卿之雜以笑語。非矣。以綱曰。作之之道。專在於敬。敬爲主宰然後。自新而新民。乃底於鼓舞之化矣。上曰。敬之一字。何處不宜乎。詩曰。周雖舊邦。其命維新。蓋人君祈天命。諴小民之本。亶在於疾敬德三字矣。以周家言之。自后稷幾千年至于文王。作周家八百年許大基業。而文王之德。緝熙敬止。與天合德。純亦不已。與天同體。此文王之所以爲聖也。蓋敬之一字。徹上徹下。成始成終。比如轉水於機。暫停則洩。聖人之心。如水之流轉。如天之循環。不死不濁。瑩然明徹。都是敬也。文王之德如此。則當得位行道。而只得維新之命。未有天下之大。乃未至於天下之民。皆歸於作新之化。此事思之慨惜矣。自古堯舜禹湯之爲君。擧皆自新而新民。又重之以鼓舞之。至于文王。雖曰。周王壽考。遐不作人。然而文王。未能得天下。則天下之民。不能作矣。以此言之。武王得位行道。而文王未能。豈文王之德。不如武王耶。其或於文王。亦當措作字乎。敬一曰。非文王之德。不如武王。文王三分天下有其二。待他黃熟自落來。旣有其二。則其二之民。已能作新矣。上曰。然矣。而得位行道。文王似不能矣。以綱曰。上番所陳之言。好矣。有寧曰。天地之間。有理與數之不司。文王之未有天下。卽理數之變也。以孔子之聖。不能有位。亦理數之變常處。文王服殷。三分有二。而若言其敎化之大。則文王豈不能新天下之民乎。上曰。其二之民。皆爲作新。玉堂之言。好矣。仍命特進官進前。鍾秀進伏。上曰。實錄之役如何。先刋先王朝實錄乎。景廟實錄。已爲之乎。鍾秀曰。景廟實錄已爲之矣。上曰。尹志述之事。予未知其可也。鍾秀曰。以義理言之。爲親者諱也。上曰。然矣。上曰。他承旨入侍事。出榻敎上曰。進御加減六和湯停止。加味拱辰湯。前方中加便香附牧丹皮各一錢。自今日五貼式日次製入事。出榻敎同副承旨鄭志儉入侍。仍命右承旨先退。鍾秀曰。臣以守禦廳事。有仰稟者矣。南漢鹽山。本皆露積。堅築後焚之。以爲永久不消融之地。而數年前有一城機別將。別生新見。鑿地而埋之矣。地中所埋。漸次消融。臣於春間巡堞時躬審。則地上覆莎處。大段凹陷。故穿開見之。則漸次消融之數。已似猥多。今若仍置。則全失可慮。不可不趁潦雨前穿出。移積如他鹽山例。而但曾前消融減縮之數。勢將依實數減錄於御覽別單中。此則非經一稟。有不敢擅斷。故敢達矣。上曰。依爲之。出擧條鍾秀曰。守禦廳南漢鹽山事。臣旣稟承下敎矣。南漢各庫醬。至六百九十甕之多。而年久腐傷。多成塵土。或甕破漏失者。亦有之。不可用之物。雖多積奚用。其中已成塵土不可近口者。則逐甕除出棄之。然後未滿之甕。皆合甕使滿然後。見在之甕。一竝逐年加鹽。則從今以往。醬無不可食之甕矣。臣於待罪江都及西營時。醬甕亦多此弊。故新備幾甕後。依新備甕數。除棄不可用之甕。此則得失之數相當。不爲減縮。故不經稟而擧行矣。南漢則不但財絀而已。本數已夥然。且十五石醬。年年新備。旣有恒式。則今此合甕後。減縮之數。雖至八九十甕。不過若干年。恒定新備之數。幾足相償。今不必務多。以致欠精之患。直爲合甕減數後。加鹽一事。成節目施行。則庶可有永久之實效。故敢達矣。上曰。依爲之。出擧條上曰。東門外多巖石。守禦使其書己亥駐蹕四字。刻於巖面庇雨處。其下書守禦使臣奉敎書。而一件刋進。可也。上曰。制勝之具。宜重於此。卿等其着力整飾焉。留營別將。皆以其地人爲之乎。鍾秀曰。今亦然矣。上曰。魚鹽一節。罷均役廳則已。不然則一匹代捧然後。可以變通。此予所以爲難也。鍾秀曰。然矣。上曰。京軍門其數。至於五矣。鍾秀曰。守摠在京。脫有緩急。將何以爲備乎。以將卒相統言之。不如置之於彼矣。今則將在一處。卒在一處。不相統攝。全不成規模矣。上曰。平日陵行留陣。猶屬小曲折矣。鍾秀曰。臣本精神衰耗。銓曹重任。決不能堪承矣。臣自知甚明。不爲出脚。則自上敦勉備至。一或出仕。則觸事做錯。臣誠罔措矣。上曰。弘文提學。體面不當矣。以不文懸牌。果何義也。今則廉隅已伸。而違牌之事。有駭他人視聽矣。大凡有氣岸者。不免躁率。有端緖者。亦多病痛。人品每每如是矣。上曰。崔東岳事。何如。鍾秀曰。島中果亦有弊矣。上曰。有庳之民奚罪。鍾秀曰。此異於雜犯死罪。若罪犯深重。則雖在國家懿親。猶不可以容貸矣。上曰。崔岦爲承文提調。李芑亦爲弘提乎。鍾秀曰。然矣。上曰。李芑之子安訥。爲弘提矣。鍾秀曰。沈守慶。亦沈貞之孫。而官至右相矣。命退。諸臣以次退出。